„Kóń je kulturne herbstwo a njesmě so ze wsow zhubić,“ měni předsyda Holešowskeho jěchanskeho towarstwa Frank Lehder. Wot 24. decembra 1999, takrjec jako hodowny dar, ma wone swoje sydło na kromje lěsa pola Holešowskeje Dubrawki. Prjedy bě tam swinjacy chlěw, kotryž su ze swójskej mocu a podpěru předewzaća Beyer z Łomska na konjenc z 25 městnami přetwarili. Bjezposrědnje pódla njeho bě polo. Mjeztym maja tam modernu jěchansku halu a jěchanišćo. Pod hesłom „tež kóń trjeba dobru zemju, zo by so derje pohibować móhł“, su samo wosebitu jěchansku zemju z wysokohódnotnym pěskom a tekstilijemi připrawili. Tež płoniny do směra na Łupjansku Dubrawku su nětko derje hladane łuki. Tak je so jedne z najmodernišich jěchanišćow na wuchodźe Sakskeje wuwiło, a to cyle na zakładźe čestnohamtskeho dźěła.
szl_Latn